Kadri Voorand-Unt

Kadri Voorand-Unt (2025. aastani Kadri Voorand; sündinud 18. novembril 1986 Haljalas) on eesti džässlaulja ja helilooja.

Haridus
Ta on lõpetanud 2002. aastal Rakvere Muusikakooli klaveri erialal ja 2005. aastal Haljala Gümnaasiumi hõbemedaliga. Seejärel õppis 2005. aastast džässlaulu Eesti Muusika- ja Teatriakadeemias (EMTA) dotsent Mare Väljataga juhendamisel ning aastatel 2008–2009 džässi Stockholmi Kuninglikus Muusikaakadeemias. Lõpetas 2009. aastal EMTA jazz-muusika erialal bakalaureuseõppe ja 2011. aastal interpretatsioonipedagoogika erialal magistriõppe cum laude.

Töö
Ta töötab 2011. aastast Eesti Muusika- ja Teatriakadeemia jazz-muusika osakonna lektorina. 2024. aastal oli ta Tartu Ülikooli vabade kunstide professor.

Muusikaline tegevus
Gümnaasiumiõpingute ajal laulis ta Eesti Koolinoorte Segakooris, laulis ja mängis folkviiulit oma ema Viivi Voorandi juhendatud rahvamuusikaansamblis Lahemaa Rahwamuusikud, tantsis Haljala laste rahvatantsuringis Kakerdajad. Juhtis noorte vokaalansamblit Sheikid (2004–2008), mis esitas tema arranžeeritud popi ja džässi segu a cappella laule, samuti esines koos Jürmo Eespere trioga.

Juba EMTA õpingute ajast tegutseb Kadri Voorand džässlaulja, arranžeerija ja laulutekstide kirjutajana. Teda on iseloomustatud kui julget ja loomingulist džässlauljat ning vokaalakrobaatika meistrit.

Ta esineb järgmiste ansamblitega:
 Kadri Voorand Trio: Kadri Voorand, Taavo Remmel, Virgo Sillamaa
 Kadri Voorand Duo: Kadri Voorand – vokaal, klaver, viiul, live-elektroonika, Mihkel Mälgand – basskitarr, kontrabass
 Kadri Voorand Group: Kadri Voorand – vokaal, Jussi Kannaste – saksofon, Mihkel Mälgand – bass, Joel Remmel – klaver, Ville Pynssi – löökpillid
 2010. aastal tema eestvedamisel peamiselt EMTA üliõpilastest moodustatud vokaalansambel Estonian Voices: Kadri Voorand, Mikk Dede, Arno Tamm, Mirjam Dede, Maria Väli, Aare Külama
 Heliotroop: Mingo Rajandi – kontrabass, Kirke Karja – klaver, Kadri Voorand – vokaal, Meelis Vind – klarnet, Madis Meister – kitarr, Eno Kollom – löökpillid
 Tanel Ruben Quintet: Tanel Ruben – löökpillid, Kristjan Randalu – klaver, Raivo Tafenau – saksofon, Taavo Remmel – bass, Kadri Voorand – vokaal

Ta on loomingulise rühmituse AVARUS liige.

Kadri Voorand on alates 2011. aastast esinenud kontsertidega ka Euroopas.

2017. aastal kirjutas ta oma esimese muusikalise suurvormi – regivärsilise lühieepose "Laineile end kingin", mida esitas koos Eesti Filharmoonia Kammerkooriga.Kirke Ert. Kadri Voorandi aasta hullumeelseim aeg. Postimees, 20. november 2017

Võistlusel Eesti Laul 2021 osales ta enda kirjutatud lauluga "Energy" ning jõudis finaali, kus saavutas 6. koha.

2025. aastal osales TV3 saates "Su nägu kõlab tuttavalt" ning saavutas 4. koha.

Helikandjad
2009. aastal ilmus album "Tunde kaja/Echo of a feeling" Kadri Voorand (muusika, sõnade autor ja vokaal), Jussi Kannaste (saksofonid), Mihkel Mälgand (kontrabass), Jürmo Eespere (klaver), Eno Kollom (trummid), Virgo Sillamaa (kitarr). 

2012. aastal ilmus Kadri Voorand Triol album "Kosmogooniline etüüd".

2015. aastal avaldas Voorand kolm singlit kontsertesituselt Viimsi Vabaõhumuuseumis ja EFG London Jazz Festivalilt. 

2019. aastal ilmus album "In Duo with Mihkel Mälgand", millelt omakorda ilmus kaks singlit: "What If I Did Kill You" koos NOËPiga, ning juba 2015. aastal ilmunud "I'm Not in Love".

2025. aastal ilmus kontsertalbum "Live in Munich", mis on kontsertsalvestus 2024. aasta sügisel Saksamaal Bergsoni kultuurikeskuses toimunud duokontserdist koos Mihkel Mälgandiga.
+AastaAlbum2007"Sheikid"2009"Tunde kaja/Echo of a feeling"2012"Kosmogooniline etüüd"2016"Armupurjus"2019"In Duo with Mihkel Mälgand"2025"Live in Munich"Singel2015"Elu on lootus ja loomine"2015"Aga tule"2015"I'm Not in Love"2019"What If I Did Kill You"2020"Energy"2025"Orpheus & Eurydike (Live at Jazzkaar)"2025"Katariina Rosalie"
Lisaks on ta osalenud esitajana teiste muusikute CD-plaatidel:
2008 Tanel Ruben Quintet feat Kristjan Randalu & Kadri Voorand "Kogutud rikkus"
2008 Element "Alumiinium LP"
2009 Def Räädu "Ahvid ja klahvid"
2010 Anthony Branker & Ascent "Dance Music"
2011 Toomas Rull "Eesti hääled 2"
2011 Urmas Lattikas "Ööliblika tants"
2011 Tanel Ruben Quintet feat Kadri Voorand & Kristjan Randalu "Nõiutud veerandtunnid – Enchanted Hours"
2012 European Jazz Orchestra "2012 - Live in Kiev"
2014 Kaspar Kalluste trio "Koletise tagasitulek"
2024 Tanel Ruben Quintet "Every Moment Every Day"

Tunnustus
2004 Eesti Kultuurkapitali Lääne-Virumaa ekspertgrupi kultuuriauhind "Elurõõm"
2004 Pärnu improvisatsioonifestivali "Kordumatu muusika" parima noore esitaja auhind
2005 Saaremaa Ühisgümnaasiumi 140. aastapäevale pühendatud üleriigilise noorte solistide ja duettide konkursi eripreemia Klassikast Rockini
2005 Uno Naissoo nimelise loominguvõistluse 3. koht ja eripreemia (koos Raivi Rohumetsaga)
2005 Alo Mattiiseni nimelise üleriigilise ansamblite konkursi Grand Prix vokaalansambliga Sheikid ja eripreemia parima seade eest 
2006 Uno Naissoo nimelise loominguvõistluse 3. koht ja parima vokaalesituse eripreemia
2006 noorte džässmuusikute festivali Rainbow Jazz parim vokaalsolist
2006 Nõmme Jazzi rahvusvahelise noorte džässlauljate konkursi 3. koht
2007 Uno Naissoo nimelise loominguvõistluse võitja muusikapala "Tunde kaja" eest
2007 Nõmme Jazzi rahvusvahelise noorte džässartistide konkursi 3. koht
2007 rahvusvahelise džässlauljate konkursi "Lady Summertime" (Soome) 3. koht
2008 Jazzkaare noore džässitalendi auhind
2010 Areeni tulevikutäht
2013 Eesti Muusikaauhindade parima džässalbumi nominent – Kadri Voorand Trio album "Kosmogooniline etüüd" 
2014 Eesti Kultuurkapitali helikunsti sihtkapitali aastapreemia (särav ja jõuline džässmuusik)
2015 Eesti Jazziauhind
2017 Eesti Muusikaauhindade aasta naisartist
2017 Eesti Vabariigi kultuuripreemia
2019 Eesti Raadio aasta muusik
2019 Noore kultuuritegelase preemia"Presidendi kultuurirahastu noore kultuuritegelase preemia sai džässmuusik Kadri Voorand" president.ee, 06.09.2019
2020 Eesti Muusikaauhindade aasta albumi nominent
2020 Eesti Muusikaauhindade aasta jazzalbum

 Isiklikku 
Kadri Voorandi ema on Haljala kooli muusikaõpetaja ja koorijuht Viivi Voorand. Tema elukaaslane oli ettevõtja Alari Kolk (1971–2021). 11. augustil 2025 abiellus ta suhtekorraldaja ja muusik Marek Undiga.https://elu24.postimees.ee/8308699/videointervjuu-varskelt-abiellunud-kadri-voorand-unt-mesinadalatele-ei-kiirusta-see-mesi-on-praegu-nendes-loomenadalates?utm_campaign=8308699&utm_medium=banner&utm_source=mail.ee

Viited

Välislingid

 http://www.kadrivoorand.com
 http://www.postimees.ee/teema/kadri_voorand
 http://www.truvalo.ee/esinejad/kontsertesinejad/kaheliikmelised-ansamblid/kadri-voorand/
 Eda Post. Kadri Voorand laulab Jazzkaarel Thelonious Monki. Eesti Päevaleht 22. aprill 2006
 Noor Eesti jazzlaulja esitles oma albumit. Postimees. 24. aprill 2009
 Kairi Prints. Kadri Voorand – ilus unistaja mikrofoni taga. Eesti Ekspress. 10. jaanuar 2010
 Jazzkaar. Kadri Voorand Trio esitleb eesti luulest inspireeritud plaati "Kosmogooniline etüüd" 29. mai 2012
 Kadri Voorand
 Külas käis Jazzkaarel esinev talent Kadri Voorand. Postimees. Elu24 live. 20. aprill 2014
 Margit Kilumets. Kadri Voorand: "Edu on minu ellu vaikselt tulnud!" Aplaus. Nr 12, talv 2015

Kategooria:Eesti lauljad
Kategooria:Eesti heliloojad
Kategooria:Eesti Muusika- ja Teatriakadeemia vilistlased
Kategooria:Sündinud 1986